钦定古今图书集成/明伦汇编/闺媛典/第049卷 > 章瑜妻傅氏
## 钦定古今图书集成/明伦汇编/闺媛典/第049卷 > 章瑜妻傅氏

按《辍耕录》：“傅氏，绍兴诸暨人。年十八，适同里章瑜。瑜
为苛吏胁军兴期会，迫死道上。讣至，傅氏蒲伏抱尸
归，号泣三日夜，不忍入榇，尸有腐气，犹依尸呵琀冀
甦。既入棺，至啮其棺成穴。及葬，投其身圹中，母强挽
以出。未百日，母欲敓志，语闻，遂大恸，连日不食。母嘱
侍婢谨视之。阅数日，绐婢理沐具俟浴，既而失所在。”
明日，婢汲井，见二足倒植井中，乃傅氏也。杨维祯尝
赞之曰：“余读古节妇事，至青陵台及祝英氏，以为后
无继者，今瑜妻乃尔。谓世降德薄者信欤？夫妇伦与
君臣等，世之称臣子者，独不能以瑜妻之义于夫者
义其君欤噫？”